Karel Combrinck: Ons lieg waarskynlik oor Rusland – praag.co.za
Met haar stuitige verhaal oor "waarskynlike" Russiese betrokkenheid by die moordaanslag op die (Russiese? Britse? Russiese?) spioen Sergei Skripal en sy dogter, het mev Theresa May en haar verkeerdeveer-buitelandse minister, Boris Johnson, die wêreld nog 'n tree verder geplaas op die pad na gewelddadige internasionale konfrontasie. Een van die vreemdste aspekte hiervan is die lidlande van die Europese Unie wat skaapagtig saamslenter ten spyte daarvan dat Brittanje besig is om die Europese Unie die rug toe te keer.
Maar kom ons bepaal ons eers by die "waarskynlike" Russiese verantwoordelikheid vir die aanslag. Die argument wat mev May aanvoer, is dat die gifstof, of wat oo kal in die aanval gebruik is, van Russiese oorsprong is. Of dit wel so is, sal ons nie weet nie, want mev May weier hardnekkig om bewyse hieroor, as bewyse inderdaad bestaan, aan Rusland te verstrek soos wat die volkereg in sulke omstandighede vereis.
Maar sou die gifstof dan tog in Rusland vervaardig wees, beteken dit dat die Russiese regering noodwendig vir die aanslag verantwoordelik is? Beteken dit dat as iemand êrens in die wêreld met 'n Kalasjnikofgeweer vermoor word, dit die skuld moet wees van mnr Poetin omdat die geweer in Rusland vervaardig is? Dis tog duidelik absurd. Die situasie herinner sterk aan die belaglike voorwendsel vir die moord op Saddam Hoesein deur die Britte en Amerikaners, toe 'n proefbuisie met 'n foefiemonster van Saddam se "wapen van massavernietiging" deur Colin Powell aan die Algemene Vergadering van die VN vertoon is. Soos ons weet, was daar geen "wapen van massavernietiging" nie.
Hoe dit ook al sy, wat is die waarskynlikheid daarvan dat Rusland so'n deursigtige moordaanslag op Britse grondgebied sou uitvoer 'n week voor die Russiese presidentsverkiesing en in die jaar waarin die wêreldsokkertoernooi in Rusland moet plaasvind? Aan die ander kant, wat is die waarskynlikheid daarvan dat iemand so 'n aanval sou uitvoer juis om Rusland in die verleentheid te stel, die presidentsverkiesing te ontwrig en die sokkertoernooi in gevaar te stel? Ons laat dit aan die lesers oor om te oordeel. Feit is dat mev May reeds dreig om die sokkertoernooi te ontwrig, benewens die 23 Russiese diplomate wat sy uitgeskop het en die sanksies teen Rusland wat sy reeds voor die moordaanslag ingestel het.
Dit is duidelik dat mev May besig is om te lieg. Ons weet uit eie dure ondervinding dat die Engelse die manier het om te lieg wanneer hulle 'n politieke doel wil bereik, maar darem is die deursigtigheid van hierdie pogings pateties en sonder presedent. Die vraag is waarom die Amerikaners en die Engelse en die Europese keffers op hulle sleeptou, aanhou lieg en lieg en en skynbaar heeltemal ongeërg is daaroor wanneer hulle leuens klinkklaar aan die kaak gestel word. Is dit omdat hulle so magtig voel dat hulle met alles kan wegkom of is dit maar net nog 'n voorbeeld van die algemene Westerse morele verval?
N.s Sedert ek dié 'n dag of twee gelede geskryf het, het die Amerikaanse regering nog sestig Russiese diplomate uitgeskop en die konsulaat-generaal in Seattle gesluit. Die kefferbrakke van die Europese Unie het in navolging onverwyld 110 Russiese diplomate aangesê om hulle lande te verlaat. So die pap word nou by die dag dikker.
Skrywer Karel CombrinckGepubliseer op 28 Maart 2018 Kategorieë Karel Combrinck, RubriekeSleutelwoord Europese Unie, Rusland, Sergei Skripal, Theresa May